Ռազմիկ Փանոսեան դիտել տուաւ, որ յառաջիկայ ամրան կազմակերպուելիք երկրորդ ճամբարը պիտի կեդրոնանայ ուսուցիչներու վերաորակաւորման վրայ` գործակցութեամբ Փարիզի Ինալքօ (INALCO) համալսարանի հայկական ամպիոնին: Մասնակցող ուսուցիչները պիտի ստանան Ինալքոյի վկայագիր: Ճամբարին պիտի մասնակցին հայերէնի ուսուցիչներ, մասնագէտներ եւ առնուազն 40 հայ աշակերտներ: Շատ կարեւոր է, ըսաւ ան, որ ուսուցիչ եւ աշակերտ իրարու հետ աշխատին: Հայերէն սորվելու ընթացքը այս երկուքին ներդրումով կ՛ըլլայ. փորձառութիւնը ցոյց կու տայ, որ յաջող մանկավարժական մօտեցումները կեդրոնական դեր տուած են աշակերտին: «Չենք յաւակնիր ըսելու, որ մենք ուսուցիչ կը պատրաստենք, այլ վերաորակաւորման ծրագիրներ կը մշակենք նոր մեթոտաբանութիւններով»: